ZAPISNIK

Sa 34. sjednice Gradskog vijeća Grada Cresa koja je održana 16. veljače 2017. godine, u Gradskoj vijećnici Grada Cresa, s početkom u 14.00 sati.

Na sjednici je prisutno 11 vijećnika i to: Marčelo Damijanjević, predsjednik Gradskog vijeća; vijećnici: Lara Bressan Antonina, Anton Čule, Oliver Filipas, Dragan Medarić, Petar Miočić, Samir Mujagić, Gaetano Negovetić, Fiorenco Pinezić, Nenad Kučić i Patris Salković. Odsutni: Maja Sepčić i Branko Benvin.

Na sjednici su još prisutni: Kristijan Jurjako, gradonačelnik Grada Cresa; Jadranka Blatt, zamjenica gradonačelnika Grada Cresa; Nada Kremenić, pročelnica Upravnog odjela za proračun i financije, komunalni sustav i prostorno planiranje; Jana Zec, viša stručna suradnica za imovinsko-pravne poslove; Walter Salković, voditelj Odsjeka za stručne poslove gradonačelnika i Patricija Purić, pročelnica Ureda Grada, koja vodi ovaj zapisnik.

Marčelo Damijanjević otvorio je 34. sjednicu, te dao na usvajanje zapisnik sa 33. sjednice Gradskog vijeća. Predložio je da se na drugoj strani iza riječi “…Gradsko vijeće bude upoznato s time.” doda sljedeća rečenica: “Ravnateljica Jelena Dunato odgovorila je da nije donesena konačna odluka o stalnom postavu muzeja, razmatra se više verzija, ravnateljica će konzultirati Gradsko vijeće o odabiru stalnog postava.”

Dopuna je jednoglasno usvojena a zatim je na isti način usvojen zapisnik sa 33. sjednice Gradskog vijeća koja je održana 19. prosinca 2016. godine.

Marčelo Damijanjević predložio je izmjene dnevnog reda i to:

* da se 2. točka “Prijedlog odluke o izradi I. izmjena i dopuna Urbanističkog plana uređenja naselja Miholašćica (NA 12 1)” skine s dnevnog reda na zahtjev Gradonačelnika koji je kao predlagatelj povukao prijedlog odluke,
* da se 5. točka dnevnog reda Prijedlog rješenja o imenovanju ravnatelja javne ustanove “Gradska knjižnica i čitaonica Frane Petrića” izmjeni i da glasi “Prijedlog zaključka o poništenju natječaja za izbor i imenovanje ravnatelja javne ustanove „Gradska knjižnica i čitaonica Frane Petrića”,
* da se u dnevni red uvrsti sljedeća točka dnevnog reda: “Prijedlog za imenovanje mrtvozornika na području Grada Cresa”.

Obrazloženja u vezi izmjena dnevnog reda dali su Kristijan Jurjako i Patricija Purić.

Izmjene i dopune dnevnog reda su jednoglasno prihvaćene.

Jednoglasno je usvojen sljedeći

**Dnevni red:**

1. Aktualni sat.
2. Prijedlog odluke o otkupu nekretnine č.zem. 4622/14 i č.zem. 4622/15 k.o. Cres, radi izgradnje autobusnog kolodvora u Cresu.
3. Prijedlog Zaključka o utvrđenju najpovoljnije ponude na natječaju za osnivanje prava građenja.
4. Prijedlog odluke o izboru najpovoljnijeg ponuditelja na natječaj za osnivanje prava građenja.
5. Prijedlog zaključka o poništenju natječaja za izbor i imenovanje ravnatelja javne ustanove “Gradska knjižnica i čitaonica Frane Petrića”.
6. Izvješća udruga - korisnika proračuna za 2015. godinu.
7. Prijedlog za imenovanje mrtvozornika za područje Grada Cresa.

**Ad. 1. Aktualni sat**

Marčelo Damijanjević i Gaetano Negovetić očitovali su se o dobivenim odgovorima na vijećnička pitanja.

Marčelo Damijanjević postavio je sljedeća vijećnička pitanja:

1. U kojoj je fazi osiguranje adekvatnog prostora za udrugu umirovljenika. Jedno vrijeme je bio aktualan prostor u Jadranskoj obali, čak su i utrošena neka sredstva za projekt uređenja toga prostora. Zašto se nije išlo dalje te se odustalo od toga projekta. Udruga umirovljenika ima puno članova i potreban im je adekvatan prostor.
2. Izlov alohtone divljači je uvijek aktualna tema osobito u ovo doba, jer su štete koje takva divljač radi vrlo velike. Prijedlog je Grada Malog Lošinja da se održi zajednička tematska sjednica koja bi se održala krajem mjeseca. Smatra da se takva sjednica može održati, na njoj će se zauzeti neka nova stajališta a nakon toga će Gradsko vijeće na svojoj sjednici donijeti posebne zaključke. Iako se radi o prostoru koji je u nadležnosti dva Grada, u naravi je jedan prostor te treba djelovati zajednički jer mjere za izlov divljači samo na jednom području ne daje nikakve razultate.

Petar Miočić postavio je sljedeće vijećničko pitanje:

Što Grad Cres može poduzeti kako bi se šteta od divljih svinja svela na minimum, koje se mjere mogu poduzeti. Štete su zaista velike, osobito na području Dragozetića.

Patris Salković postavio je sljedeća vijećnička pitanja:

1. Hrvatske ceste vrlo loše održavaju pojedine dionice ceste D100. Tako su na dionici ceste kod Vranskog jezera neki prometni znakovi izblijedjeli a neki fale. Iz Vodoopskrbe i odvodnje poslan je dopis ali nije bilo nikakve reakcije. Zatražio je da Grad Cres uputi dopis Hrvatskim cestama radi održavanja državne ceste D100. Isto tako mještani Belog su upozorili da nakon kiša, vrlo dugo na cesti ostanu odroni kamenja, a vidio je da je takva situacija i na cesti prema Valunu, pa bi na to trebalo upozoriti odgovorne u Županijskoj upravi za ceste.
2. Od grupe građana dobio je informaciju da ove godine neće biti prijevoza vlakićem kroz autokamp, nego da će vlakić voziti po Lungomaru. Da li je ta informacija točna?

Nenad Kučić postavio je sljedeće vijećničko pitanje:

Koji je razlog zatvaranja kampa u Belom, jer ako taj kamp ostane zatvoren turisti će ove godine kampirati po šumama i livadama što je i inače problem.

Lara Bressan postavila je sljedeće vijećniko pitanje:

Područje Tramuntane je zadnji put bilo bez struje puno duže nego drugi dijelovi Cresa. I inače na tom području često nestaje struja. Koji su razlozi da je to područje često i dugo bez struje, odnosno što se poduzima kako bi se to ubuduće spriječilo?

Gaetano Negovetić postavio je sljedeće vijećničko pitanje:

Postoji potreba u Gradu Cresu da ljekarna u Cresu radi cijeli dan. Predložio je da se pokrenu razgovori s upravom Ljekarne Jadran, da se iznađu mogućnosti i sredstva kako bi se omogućio cjelodnevni rad ljekarne u Cresu.

**Ad. 2.**

Jana Zec obrazložila je Prijedlog odluke o otkupu nekretnine č.zem. 4622/14 i č.zem. 4622/15 k.o. Cres, radi izgradnje autobusnog kolodvora u Cresu

Marčelo Damijanjević je istaknuo da su radovi već krenuli, a tek se sada rješava zemljište i koliko će na kraju ukupno koštati taj kolodvor. Kada se donosila odluka, onda su trebali biti poznati svi troškovi izgradnje kolodvora. Ostaje otvoreno pitanje rješavanja spoja s državnom cestom.

Kristijan Jurjako je istaknuo da je bilo puno problema s rješavanjem imovinsko-pravnih odnosa na zemljištu. Grad Cres je s komunalnom tvrtkom postigao sporazum a odluka je došla na Gradsko vijeće nakon što je skupština dala suglasnost na ovakvu odluku.

Nakon zaključene rasprave, jednoglasno je donesena sljedeća

**Odluka:**

Otkupit će se nekretnine pod oznakom č.zem. 4622/14, k.o. Cres (katastarska oznaka k.č. 3799/2 k.o. Cres – grad) i č.zem. 4622/15, k.o. Cres (katastarska oznaka k.č. 3801/3 k.o. Cres – grad), ukupne površine 1.248 m2, u cjelini, upisanog vlasnika „„Komunalne usluge Cres Lošinj d.o.o.“ iz Cresa, Turion 20A, OIB: 43600498596, po kupoprodajnoj cijeni utvrđenoj Procjenom tržišne vrijednosti nekretnina koju je izradila dipl.ing.građ. Jasminka Lilić iz Rijeke, stalni sudski vještak graditeljske struke i procjene nekretnina, u iznosu od 1.000.410,75 kuna, odnosno 133.423,68 eura kune. Kupoprodajna cijena uplatit će se u 3 jednaka obroka, i to prvi obrok do 31. srpnja 2017. godine, drugi obrok do 31. srpnja 2018. godine i treći obrok do 31. srpnja 2019. godine.

Obroci će se utvrditi u eurima, protuvrijednosti u kunama prema srednjem tečeju Hrvatske narodne banke na dan isplate.

**Ad. 3.**

Jana Zec obrazložila je Prijedlog Zaključka o utvrđenju najpovoljnije ponude na natječaju za osnivanje prava građenja.

U raspravi je sudjelovao Kristijan Jurjako.

Nakon zaključene rasprave jednoglasno je donesen sljedeći

**Zaključak:**

Na temelju provedenog javnog natječaja za osnivanje prava građenja na nekretnini oznake č.zem. 2769/1, k.o. Cres, koja odgovara nekretnini katastarske oznake k.č. 1146/1 k.o. Cres – grad, utvrđuje se kao najpovoljnija ponuda društva Orada Adriatic d.o.o. iz Cresa, Turion 22, OIB: 86840413543. Ponuditelj će se pozvati na sklapanje Predugovora i Ugovora o osnivanju prava građenja na razdoblje od 30 godina s naknadom u iznosu od 10.200 EUR godišnje uvećanom za iznos PDV-a i plativom u kunskoj protuvrijednosti prema srednjem tečaju Hrvatske narodne banke na dan plaćanja.Ovlašćuje se gradonačelnik Grada Cresa na potpis Predugovora i Ugovora o osnivanju prava građenja. Ovaj Zaključak stupa na snagu danom donošenja.

**Ad. 4.**

Patricija Purić obrazložila je Prijedlog zaključka o poništenju natječaja za izbor i imenovanje ravnatelja javne ustanove “Gradska knjižnica i čitaonica Frane Petrića”

U raspravi su sudjelovali Petar Miočić, Oliver Filipas, Marčelo Damijanjević, Patris Salković i Patricija Purić.

Nakon zaključene rasprave sa 10 glasova “za” i 1 “suzdržanim” glasom donesen je sljedeći

**Zaključak:**

Poništava se natječaj za izbor i imenovanje ravnatelja Gradske knjižnice i čitaonice Frane Petrića Cres koji je objavljen dana 21. prosinca 2016. godine.

**Ad. 5.**

Nada Kremenić obrazložila je Izvješća udruga – korisnika proračuna za 2015. godinu.

U raspravi su sudjelovali Petar Miočić i Nada Kremenić.

Nakon zaključene rasprave, jednoglasno je donesen sljedeći

**Zaključak:**

Usvajaju se izvješća sljedećih udruga kojima je iz Proračuna Grada Cresa u 2015. godini isplaćeno više od 25.000,00 kn: Udruga umirovljenika Grada Cresa; Udruga “Ulika”; Udruga “Ruta”; Karnevalska udruga “Vežgani”; Ženska klapa “Teha”; Jedriličarski klub “Reful”; Jedriličarski klub “Sv. Krševan”; Košarkaški klub “Cres”; Nogometni klub “Cres” i Sportsko ribolovno društvo “Parangal” Cres.

**Ad. 6.**

Patricija Purić obrazložila je prijedlog za imenovanje mrtvozornika na području Grada Cresa.

Bez rasprave, jednoglasno je usvojen sljedeći

**Prijedlog:**

Gradsko vijeće Grada Cresa predlaže da se za mrtvozornike za područje Grada Cresa imenuju: Lidija Pohel, dr.med.; Ljubiša Postolović, dr. med.; Mirjana Aušperger Mužić, dr. med.; Branko Lakner, dr. med.; Ivana Buljeta Mračić, dr. med.. Ovaj prijedog uputiti će se Skupštini Primorsko-goranske županije na daljnje postupanje.

U 15.15 sati predsjednik Gradskog vijeća Marčelo Damijanjević zatvorio je 34. sjednicu Gradskog vijeća.

Klasa: 021-01/17-1/

Ur. broj: 2213/02-01-17-

Cres, 16. veljače 2017.

Zapisnik sastavila Predsjednik Gradskog vijeća

Patricija Purić Marčelo Damijanjević